Ilmatieteen laitokselle sakot määräävän markkina-aseman väärinkäytöstä - MTVuutiset.fi
Ilmatieteen laitokselle sakot määräävän markkina-aseman väärinkäytöstä
Julkaistu 23.01.2002 11:04 (Päivitetty 24.01.2002 09:10 )
Kilpailuneuvosto on määrännyt Ilmatieteen laitokselle 20 000 euron suuruisen kilpailunrikkomismaksun määräävän markkina-aseman väärinkäytöstä.
Ilmatieteen laitos alensi Ruotsin ilmatieteen laitokselle toimittamansa tutkadatan laatutasoa kesäkuun 1999 ja joulukuun 1999 välisenä aikana. Ilmatieteen laitoksen Suomessa toimiva kilpailija Foreca Oy (aiemmin Oy Weather Service Finland Ltd) osti tarvitsemansa säädatan SMHI:lta. Samanaikaisesti Ilmatieteen laitos käytti omassa kaupallisessa sääpalvelutoiminnassaan heikentämätöntä tutkadataa.
Ilmatieteen laitoksen menettely oli kilpailuneuvoston päätöksen mukaan määräävän markkina-aseman väärinkäyttöä, jolle ei ollut hyväksyttäviä taloudellisia tai teknisiä perusteita. Menettely oli tietoista ja sillä vahingoitettiin Ilmatieteen laitoksen kilpailijoiden toimintaedellytyksiä.
Ilmatieteen laitoksella oli monopoli Suomen sääpalvelumarkkinoilla vuoteen 1996, jolloin yksityisille sääpalvelutuottajille mahdollistettiin säädatan hankinta kansallisilta ilmatieteen laitoksilta. Samana vuonna Suomen markkinoille tuli ensimmäinen yksityinen sääpalveluita tarjoava yritys Foreca Oy. Ilmatieteen laitoksella on kuitenkin edelleen määräävä markkina-asema Suomea koskevan säädatan tuottajana.